ཟླ་བདུན་པའི་མེ་ལྕོག་དུས་ཆེན་ནི་འཇང་བའི་དུས་ཆེན་ཆེས་གཙོ་བོ་ཞིག་ཡིན་ཞིང་།དེ་ནི་ས་དེའི་འཇང་བ་གཙོ་བྱས་པའི་ཡུན་ནན་ཞིང་ཆེན་གྱི་བོད་དང་འདབས་འབྲེལ་བའི་པའེ་རིགས་དང་དབྱི་རིགས་སོགས་མི་རིགས་གྲངས་ཉུང་ཐུན་མོང་གི་དུས་ཆེན་ཞིག་ཀྱང་ཡིན།མེ་ཕུང་གི་མཐའ་བསྐོར་དུ་མི་མང་པོས་ལག་རྡང་སྦྲེལ་ནས་གཞས་གདངས་དང་མཉམ་དུ་རྩེད་འཇོར་རོལ་བས་བོད་རིགས་ཀྱི་མེ་ཕུང་སྐོར་བྲོ་དང་ཤིན་ཏུ་མཚུངས།གཉེན་སྒྲིག་ཐད་ཀྱང་མི་རབས་རིམ་བརྒྱུད་ཀྱི་སྲོལ་ལ་ཐོག་མར་ན་གཞོན་ཕན་ཚུན་གཞས་བཏང་ནས་སོ་སོའི་འདོད་དོན་བརྗོད་ཅིང་།གཞས་བཏང་ནས་ཕན་ཚུན་འདུ་པོ་བྱུང་ན་ད་གཟོད་ལེགས་སྐྱེས་ཕུལ་རེས་བྱས་ནས་རིམ་གྱིས་རྒྱུས་ཇེ་ཞིབ་དང་།ཕ་མའི་ཆོག་མཆན་སོགས་ལ་བརྩོན་ཏེ།གཞས་བཏང་ནས་བརྩེ་དུང་བརྗོད་པ་ནི་ལག་ཐབས་གལ་ཆེན་ཞིག་ཡིན།གཞན་ཡང་ཁྱིམ་དུ་སྦྲུམ་མ་དང་བྱིས་པ་བཙས་མ་ཐག་ལ།ནད་པ་སོགས་ཡོད་ཚེ་འགྲུལ་བར་ཤིན་ཏུ་འཛེམ་པ་སོགས་བོད་དང་ཆ་འདྲ་བའི་ཡུལ་སྲོལ་གོམས་གཤིས་ཧ་ཅང་མང་ཞིང་།ཁྱད་པར་དུ་ལུའུ་ཀུའུ་མཚེའུ་ཉེ་འཁོར་གྱི་མའོ་སོ་པ་དག་ནི་ཆོས་ལུགས་ཀྱང་ཤས་ཆེར་བོད་བརྒྱུད་ནང་བསྟན་ལ་དད་པ་དང་།ས་དེའི་མི་རྒན་པ་དག་གི་ལྭ་བ་གྱོན་ཚུལ་ལ་བལྟས་ན་ཁམས་པའི་བོད་ལྭ་དང་ཧ་ཅང་ཆ་འདྲ་སྟེ།སྤྱིར་འཇང་ཡུལ་དུ་སླེབས་དུས་རང་ཡུལ་ལ་སླེབས་འདྲའི་དགའ་ཚོར་ཀུན་ནས་སྟེར།